stanford-oval/wikipedia huggingface dataset:
שוגה
קריירה > 2013–הווה: BTS

במקור הצטרף שוגה לביג היט כמפיק מוזיקלי, אך לאחר מכן החל להתאמן תחת החברה כראפר. לאחר שהתאמן תחת החברה כשלוש שנים לצד החברים ג'יי-הופ ו-RM, הוא ערך את הופעת הבכורה שלו כחבר ב-BTS בתוכנית המוזיקה אם קאונטדאון של ערוץ הטלוויזיה הקוריאני Mnet (אנ') עם השיר "No More Dream" מתוך אלבום הבכורה של הלהקה, 2 Cool 4 Skool. הוא הפיק וכתב מילים למגוון שירים בכל האלבומים של BTS.
ב-17 באפריל 2015 פרסם שוגה אינטרו סולו בשם "Intro: The Most Beautiful Moment in Life" יחד עם סרטון אנימציה, כחלק מהמיני אלבום השלישי של BTS בשפה הקוריאנית, The Most Beautiful Moment in Life, Pt. 1 (אנ'). מילות השיר דנו בפחד להגיע לבגרות בסוף שנות ההתבגרות באמצעות שימוש במטאפורה ספורטיבית. אלבום ההמשך, The Most Beautiful Moment in Life, Pt. 2 (אנ'), כלל אינטרו נוסף שבוצע על ידי שוגה, בשם "Intro: Never Mind", שעוסק בחוויית ההתבגרות שלו. השיר פורסם ב-15 בנובמבר 2015, ושימש גם כהקדמה לאלבום האוסף של BTS מ-2016, The Most Beautiful Moment in Life: Young Forever. ב-10 בינואר 2020 פורסם השיר "Interlude: Shadow" כחלק מהאלבום Map of the Soul: 7 של BTS, בליווי וידאו קליפ. השיר מתייחס ל-"Intro: O!RUL8,2?" מהמיני-אלבום ?O!RUL8,2 ודן בתהילה של BTS, תוך השוואה לחלומות עליהם דיברו במי-אלבום. תמר הרמן מבילבורד תיארה את השיר כ"מעורר, אך חצוף", וציינה במיוחד את הצליל שמשתנה באמצע הדרך ומראה את "היחס בין האופן שבו תהילה וקהל הצופה בו משפיעה על רעיון העצמי שלו".
בנוסף לביצועי אינטרו עבור BTS, שוגה פרסם שני שירי סולו עם הלהקה. הראשון, שיר ראפ בשם "First Love", הופיע באלבום האולפן Wings של BTS משנת 2016. השיר, המזכיר מונולוג, הוא סרנדת ראפ לפסנתר ילדותו של שוגה המייצגת את מערכת היחסים שלו עם הכלי כמערכת יחסים בין חברים. השני, "Trivia: Seesaw", המדבר על האופי המתנדנד של חברויות, נכלל באלבום האוסף של BTS משנת 2018, Love Yourself: Answer. ב-24 באוקטובר 2018 זכה שוגה, יחד עם שאר חברי BTS, במדליית הוואוואן להצטיינות תרבותית (אנ').
ביולי 2021 מונה שוגה, יחד עם שאר חברי הלהקה, לשגריר נשיאותי מיוחד "לתרבות ולדורות הבאים" בידי נשיא דרום קוריאה, מון ג'יאה-אין.
שם

שם הבמה שוגה (슈가) נגזר מההברות הראשונות של המונח קלע (Shooting Guard, שוטינג גארד - 슈팅 가드), העמדה בה שיחק בכדורסל כתלמיד. בשנת 2016 הוא אימץ את האלטר אגו "אגוסט D" - שנגזר מראשי התיבות של מקום הולדתו דאיגו טאון (DT) ושם הבמה שלו - "שוגה", מאוית לאחור - עבור הוצאת מוזיקה שלא מיועדת למצעדים.
אומנותיות

שוגה כותב, מלחין, מעבד ויוצר חומרים משלו. למעלה מ-160 שירים רשומים נזקפים לזכותו על ידי האגודה הקוריאנית לזכויות יוצרים במוזיקה (אנ'). הוא מנגן בפסנתר ומפיק בעיקר מוזיקת היפ הופ ו-R&B. המילים שלו כוללות נושאים "מלאי חלומות ותקווה", מתוך כוונה שהמוזיקה שלו תהפוך ל"מקור כוח עבור אנשים רבים". הוא מתאר את להקת אפיק היי כאחת ההשפעות המוזיקליות העיקריות שלו. את ההתעניינות שלו בז'אנר הוא זוקף לזכותו של אלבום הרגאיי-היפ הופ Ragga Muffin ושיר הנושא שלו.
שוגה זכה לביקורת חיובית על כך שנתן במה להתמודדות עם הפרעות נפשיות, ועל סגנונו החושפני והכן.
בינואר 2018, שוגה קודם לחבר מלא באיגוד זכויות היוצרים הקוריאני של המוזיקה (אנ').
חיים אישיים

בשנת 2018 רכש שוגה דירה בשווי שלושה מיליון דולר בדרום קוריאה. נכון לשנת 2019 הוא מתגורר בהנאם-דונג, סיאול, דרום קוריאה.
חיים אישיים > בריאות

ב-9 בדצמבר 2013 אובחן שוגה כחולה בדלקת התוספתן, ועבר ניתוח בבית החולים סאוראינס בסינצ'ון. הוא שוחרר ב-17 בדצמבר, אך אושפז שוב ב-26 עקב דלקת במקום הניתוח. כתוצאה מכך, הוא לא היה מסוגל להשתתף באף פסטיבל מוזיקה בסוף אותה שנה.
בנובמבר 2020 עבר ניתוח לתיקון לברום (Labrum) קרוע בכתפו השמאלית, והודיע שהוא ייקח הפסקה מפעילויות קידום מכירות על מנת להחלים לחלוטין. בהופעה בטקס המוזיקה האסייתי הוחלף שוגה על ידי הולוגרמה בדמותו. הוא חידש את פעילותו בינואר 2021, בהופעה בטקס פרסי דיסק הזהב ה-35 (אנ').
בראיון למגזין "בילבורד" במאי 2021 סיפר שוגה שהוא סובל מדיכאון.
חיים אישיים > שירות צבאי

לאחר תיקונים שבוצעו בחוק השירות הצבאי בדצמבר 2020, כל חברי BTS קיבלו דחייה אוטומטית של שירות החובה (אנ') שלהם ב-2021 עד לסוף 2022. ב-7 באוגוסט 2023, לאחר השלמת סיבוב ההופעות העולמי שלו, הודיעה ביג היט באמצעות ויורס (אנ') ששוגה הגיש בקשה להפסקת דחייתו על מנת להתחיל בתהליך הגיוס ולבצע את שירותו. את שירותו הצבאי התחיל ב-22 בספטמבר, כעובד סוציאלי.
פעילות ציבורית > פילנתרופיה

ביום הולדתו ה-25 תרם שוגה בשר בקר ל-39 בתי יתומים בשם הפאנדום של BTS. לרגל יום הולדתו ה-26, בשנת 2019, הוא תרם 100 מיליון וון דרום קוריאני ו-329 בובות BT21 Shooky (אנ') לקרן קוריאה לתמיכה בילדים חולי סרטן. ב-27 בפברואר 2020 תרם 100 מיליון וון לאגודת הסיוע הקוראנית לאסונות, "הופ ברידג'", כדי לסייע לעיר הולדתו, דאיגו, בהתמודדות עם מגפת הקורונה. ב-9 במרץ 2021 תרם 100 מיליון וון לבית החולים של אוניברסיטת קימיונג דונגסאן בדאיגו, כדי לתמוך בילדים חולי סרטן שאינם יכולים לקבל לטיפול עקב קשיים כלכליים. ב-9 במרץ 2022, לרגל יום הולדתו ה-29, תרם שוגה 100 מיליון וון (87,416.41 דולר) לעמותת "הופ ברידג'" כדי לסייע לקורבנות השריפות  שהתחוללו לאורך אזור החוף המזרחי של המדינה. ב-9 במרץ 2023, הוא תרם 100 מיליון וון (87,416.41 דולר) ל"Save the Children" (אנ') הקוריאנית, לרכישת שמיכות, מזרנים וציוד לבית הספר לילדים בדרום טורקיה ובצפון סוריה.
פעילות ציבורית > השפעה

בשנת 2017 דורג שוגה במקום ה-13 בדרוג הפופולריות של איידולים בסקר שנערך על ידי גאלופ קוריאה. בשנת 2018 דורג במקום השביעי ובשנת 2019 דורג במקום התשיעי.
פעילות ציבורית > אקטיביזם

שוגה פעל למען תמיכה במתמודדים עם הפרעות נפשיות ושוויון עבור קהילת +LGBTQ. במוזיקה שלו הוא מדבר בפתיחות על חוויותיו עם הדיכאון, ומנסה לנרמל דיבור גלוי על נושאי בריאות הנפש.
דיסקוגרפיה

| --- | --- |
 :  ראו גם – דיסקוגרפיית האלבומים של BTS, דיסקוגרפיית הסינגלים של BTS
ראו גם: רשימת השירים שנכתבו על ידי שוגה (אנ'), רשימת השירים שהופקו על ידי שוגה (אנ')
אלבום אולפן
D-Day (אנ') (2023)
מיקסטייפים
Agust D (אנ') (2016)
D-2 (אנ') (2020)
פילמוגרפיה

| --- | --- |
 :  ראו גם – וידאו קליפים של שוגה, וידאוגרפיה של BTS
פילמוגרפיה > תוכנית טלוויזיה

| שנה | שם | תפקיד | הערות |
| --- | --- | --- | --- |
| 2023 | SUGA: Road to D-DAY | עצמו | סרט תיעודי של דיסני+ |
פילמוגרפיה > סדרות רשת

| שנה | שם | תפקיד | הערות |
| --- | --- | --- | --- |
| 2022 - הווה | Suchwita | אורח | — |
| 2023 | IU's Palette | עצמו | התארח וביצע את "Eight", "People", ו-"People Pt. 2" |
פילמוגרפיה > רדיו

| שנה | שם | תפקיד |
| --- | --- | --- |
| 2023 | Agust D Radio | עצמו |
סיבובי הופעות

ראו גם: רשימת ההופעות החיות של BTS (אנ')
Suga Agust D Tour (אנ') (2023)
פרסים ומועמדויות

| --- | --- |
 :  ראו גם – פרסים ומועמדויות של BTS
| פרס | שנה | קטגוריה | מועמדים | תוצאה |
| --- | --- | --- | --- | --- |
| פרסי המוזיקה של בילבורד | 2023 | אמן הופעות הקיי-פופ המוביל | שוגה | מועמדות |
| פרסי המוזיקה של סירקל צ'ארט (אנ') | 2023 (אנ') | מוזיקה דיגיטלית גלובלית - אפריל | "That That" (עם סיי) | מועמדות |
| פרסי המוזיקה של פאקט (אנ') | 2023 | המוזיקה הטובה ביותר - קיץ | "Haegeum" (אנ') | מועמדות |
| פרסי המוזיקה של פאקט (אנ') | 2023 | פרס הפופולריות של איידול-פלוס | אגוסט D | מועמדות |
| פרסי דיסק הזהב (אנ') | 2023 (אנ') | שיר דיגיטלי בונסאנג | "That That" (עם סיי) | זכייה |
| פרסי דיסק הזהב (אנ') | 2024 (אנ') | אלבום בונסאנג | D-Day (אנ') | מועמדות |
| פרס גראמי | 2023 | אלבום השנה | Music of the Spheres | מועמדות |
| פרסי MAMA | 2019 (אנ') | שיתוף הפעולה הטוב ביותר (אנ') | "Song Request" (עם לי סו-רה (אנ')) | זכייה |
| פרסי MAMA | 2020 (אנ') | שיתוף הפעולה הטוב ביותר (אנ') | "Eight" (אנ') (עם IU (אנ')) | זכייה |
| פרסי MAMA | 2022 (אנ') | שיתוף הפעולה הטוב ביותר (אנ') | "That That" (עם סיי) | זכייה |
| פרסי MAMA | 2022 (אנ') | הריקוד הטוב ביותר - סולו (אנ') | "That That" (עם סיי) | זכייה |
| פרסי MAMA | 2022 (אנ') | שיר השנה (אנ') | "That That" (עם סיי) | מועמדות |
| פרסי MAMA | 2023 | ביצועי הראפ וההיפ הופ הטובים ביותר (אנ') | "People Pt. 2" (אנ')" (עם IU) | זכייה |
| פרסי MAMA | 2023 | אלבום השנה (אנ') | D-Day | מועמדות |
| פרסי MAMA | 2023 | שיר השנה | "People Pt. 2" (עם IU) | מועמדות |
| פרסי המוזיקה של מלון (אנ') | 2017 (אנ') | פרס "הטרנד החם" | "Wine" (אנ') | זכייה |
| פרסי המוזיקה של מלון (אנ') | 2022 (אנ') | שיר השנה (אנ') | "That That" (עם סיי) | מועמדות |
| פרסי המוזיקה של מלון (אנ') | 2023 (אנ') | מיליון טופ 10 | D-Day | מועמדות |
| פרסי המוזיקה של מלון (אנ') | 2023 (אנ') | פרס 10 האמנים המובילים | שוגה | מועמדות |
| פרסי המוזיקה של סיאול (אנ') | 2023 | בחירת המעריצים - אפריל | שוגה | מועמדות |
ביאורים

↑  ככותב
↑  כמפיק
הערות שוליים

1 2 3  Patti Sunio, BTS’ Suga: 5 facts about the lead rapper ‘tricked’ into joining the K-pop boy group who has spoken out about mental health, South China Morning Post, ‏2020-03-07 (באנגלית)
↑  Billboard Staff, BTS’ 50 Best Songs: Critics’ Picks, Billboard, ‏2 במאי 2018
↑  Thomas Maresca, BTS named special presidential envoy by South Korea, UPI, ‏3 ביוני 2021
1 2  Tamar Herman, BTS’ Suga Addresses Depression & Cost of Fame on ‘Agust D’ Mixtape, Billboard, ‏3 ביולי 2016
↑  Ilin Mathew, Melon Music Awards 2017: Best Artist Of The Year goes to EXO; Complete winners list, IBTimes India, ‏NaN בundefined NaN
↑  Hugh McIntyre, BTS’s Suga Is The First Solo Korean Musician To Chart A Top 10 Album In The U.K., Forbes, ‏1 במאי 2020
↑  Voices of Galaxy: Get an Inside Look at How SUGA of BTS Has Reimagined Samsung’s “Over the Horizon”, www.samsungmobilepress.com (באנגלית)
↑  Hugh McIntyre, BTS’s Suga Returns To The Hot 100 For The Second Time As A Solo Star, Forbes, ‏2 בנובמבר 2021
↑  Suga lands at No. 2 on Billboard 200 with 'D-DAY' album, korea joongang daily, ‏2023-05-03 (באנגלית)
↑  Glenn Rowley, BTS’ Suga Drops Debut Agust D Solo Album ‘D-DAY’: Stream It Now, Billboard, ‏5 במרץ 2023
↑  Jim Bea Sampaga, “Agust D” album review | Entertainment | manoanow.org, web.archive.org, ‏2019-09-13
↑  מערכת mako מוזיקה, ‏מוזר ומהפנט: חבר להקת BTS הוחלף על ידי הולוגרמה בהופעה, באתר ‏מאקו‏, 7 בדצמבר 2020
↑  Heran Mamo, Here’s Why BTS’ Suga Doesn’t Shy Away From Singing About Depression, Billboard, ‏19 במאי 2021
↑  The Feed, On world tour to promote new album D-Day, BTS rapper Suga opens up about battling depression. See he said, Economic Times, ‏8 במאי 2023
↑  이민지, Suga of BTS celebrates birthday with donation for child cancer patients, Yonhap News Agency, ‏2021-03-11 (באנגלית)
| --- | --- |
בקרת זהויות :  GND: 1290182612  ISNI: 0000 0004 6675 9482  MusicBrainz: b629da42-c668-49d2-be67-498605ee2a13  NLK: KAC201818386  VIAF: 46153409756841582255   WorldCat (עם VIAF): 46153409756841582255 
שוגה מופיע ב-Incheon Korean Music Wave בספטמבר 2013.
שוגה בטקס פרסי המוזיקה של גאון לשנת 2016 ב-17 בפברואר 2016.
שוגה במסיבת עיתונאים בסיאול לאחר טקס פרסי הבילבורד 2017 ב-29 במאי 2017.
חיזו בטטה

חיזו בטטה הוא סיפור קצר מתוך הספר "ילדה שחורה", של הסופר סמי ברדוגו, שפורסם לראשונה בהוצאת בבל בשנת 1999. הסיפור עוסק בקשיי היום־יום של משפחה חד־הורית ממוצא מזרחי בישראל, והתנהלותה לאחר משבר שפוקד אותה. לקובץ הסיפורים "ילדה שחורה" הוענק פרס לספרי ביכורים לשנת 1999 מאת משרד המדע, התרבות והספורט.
תקציר העלילה

הסיפור מתאר משפחה חד־הורית, בה האם מגדלת שני בנים מתבגרים. האם מתאימה לכל אחד מהם את הכינויים, המזון והמשאבים בהתאם לאישיותם ולצרכיהם כפי שנתפסים בעיניה – הבכור, אדוארד, ילד בן 16 מכונה בשם "חיז'ו" (גזר במרוקאית) בגלל ראייתו הייחודית המאפשרת לו לחקוק בראשו תמונות וזיכרונות, ואחיו, שמעון, מכונה "בטטה", כשם שנולד גדול ובריא. שם האם אינו ידוע אך מתואר שהיא נקראת על ידי האנשים בשכונת מגורם "חיז'ו בטטה". האם מועסקת כעובדת ניקיון מסורה בקופת חולים, ואף נעזרת בילדיה לפני ביקורות של המפקחת. מתוארים יחסים קרובים בין השלושה. האם מחנכת את ילדיה בחינוך מסורתי, לצייתנות בבית ובבית הספר ולכיבוד סמכות המבוגרים. האם היא אישה פשוטה, מתבודדת יחסית, ולעיתים התנהגויותיה מוזרות. לעומתה, הנערים, ובייחוד שמעון, שאינם מסתגרים מפני הסביבה, ומעדיפים חיים חופשיים, ליברליים ומהנים יותר. המשפחה היא משפחה קשת יום הנאבקת על קיומה בתוך מציאות חברתית־כלכלית לא פשוטה. אף על פי קשייה, מודגשת אחדותה וגיבושה של המשפחה למקשה אחת וחיז'ו חוזר על כך מספר פעמים בסיפור.
נהוג לחלק את הסיפור לשלושה חלקים עיקריים:
תקציר העלילה > חלק 1

מתוארת השגרה שהייתה נהוגה במשפחה במשך שנים אחדות, השגרה לפיה האם עובדת בניקיון בית חולים באופן יום יומי ומטילה על בניה אחריות רבה במילוי מטלות בבית, ולעיתים הם נרתמים לעזרתה בניקיון המרפאה לפני ביקורי המפקחת. האם מגדלת את בניה בתפישה על פיה עליהם להיות שקטים, צייתנים ולא לשאול שאלות מיותרות. חיז'ו הולך בדרך אימו ומקבל את תפישת עולמה, מזדהה איתה ומגן עליה. הוא מקבל על עצמו ללא ביקורתיות את אורח החיים המסתגר (הסתרת הסוד) מפני השכנים ובמיוחד את האחריות שאימו מטילה עליו בניקיון הבית ובמקום עבודתה. לעומת זאת אחיו שמעון אינו מתמסר לאמונות אימו כמו חיז'ו ומעדיף לא פעם לבחור בהתחברות לעולם החיצוני על פני ההסתגרות וההתבודדות האינטנסיבית בה נוהגת אימו.
תקציר העלילה > חלק 2

האם מפוטרת מעבודתה ומתפקדת כביכול כרגיל. היא נמצאת בבית בכל שעות היום: היא דואגת לבנים ולניקיון הבית, ומקפידה להכין להם באופן קבוע כריכים עם גבינה ובצל ירוק. לילה אחד, מתעורר חיז'ו למראה אימו הסובלת מכאבים שמבקשת ממנו כוס מים. חיזו מכריח את עצמו לשכוח את התנהגותה בלילה, שכן הדבר מפחיד אותו. כך מתחילה לבצבץ המועקה הנפשית של האם שבשיאה מובילה לניסיון התאבדותה, נקודת המפנה בסיפור – בריחתה של האם לפרדס. שכנה המצטרפת לבנים בחיפוש המבוהל אחר האם שנעלמה פורצת את מעגל ההסתגרות שהאם התוותה במשך כל השנים והאם מתגלה כאשר ירכיה חשופות (ומבחינה מטאפורית גם סודה) לעין כל, והיא מבולבלת מאוד ועל ידיה שריטות. בשלב זה, חיזו חש את הפחד מחלחל בו והוא מבין, שהחיים לא יוכלו לחזור להיות כמו שהיו, וכי סודה של המשפחה נחשף לעיני כל. ביטוי מעשי לכך הוא העובדה שבאופן רשמי הוא הופך להיות האחראי לאימו, בכך שהוא חותם על טופס שנותן לו חובש האמבולנס.
תקציר העלילה > חלק 3

כשהאמא בבית חולים – שבועיים לאחר ניסיון ההתאבדות, חיזו מקבל את האחריות על עצמו, על אחיו ועל הבית, בעוד שמעון אחיו משתחרר מכל אחריות. חיזו הופך ל"ילד הורי" ומתחיל להתרגל למצב. הוא מסדר את הבית כדי "שייראה כמו תמיד" ובכך הוא מאמץ את מנהגי אימו. הסדר והניקיון הם ניסיון "לנקות", ו"לטאטא", את הלכלוך, את הסוד, את המחלה, אך בנוסף הם גם אמצעי שעוזר לשמור על מסגרת של שגרה ושפיות.
הסיום מעורפל יחסית, ומשאיר את הקורא עם סימני שאלה הן לגבי עתיד המשפחה, והן לגבי עברה (במיוחד בהקשר לסיבת ההתמוטטות של האם, שהצטיירה כדמות יציבה).
דמויות > אדוארד "חיזו"

למספר קוראים אדוארד, שכאמור, מכונה גם בשם "חיזו", ולעיתים גם "אדי" בקיצור. הוא בן 16.
לאדוארד יש ראייה טובה, ולכן אמא שלו נתנה לו לאכול הרבה גזרים. לאדוארד יש תפיסה מאוד ספציפית על המציאות, שמקשה עליו לקבל את התפיסה היותר אופטימית של אחיו, ואת השאיפה שלו לחיים יותר טובים. הוא חושש מלקוות שיהיה יותר טוב, כי הוא מפחד שהוא יתרחק מהמציאות. "ואני נבהלתי...כאילו הראה לי אור שאסור לראות". על אף זאת, אדוארד קצת מקנא באחיו ובניתוק שלו מהערכים והמורשת שאמם מנסה להעביר להם, "איך הוא למד לחיות ככה, אני שואל את עצמי". הוא מרגיש שיש לו אחריות גדולה גם על אחיו הקטן, וגם לדאוג ולעזור לאמא שלהם. במיוחד לאחר שאמא שלהם חווה משבר נפשי (לאחר פיטוריה) ואינה רוצה לחיות יותר. "ברגעים כאלה אני מרגיש שיש לי אחריות עליו, יש לי פחד שאני לא אחזיר אותו הביתה לאמא. אני חושב שבנסיעות האלה אני באמת מרגיש שאני האח הגדול ששומר על האח הקטן".
דמויות > שמעון "בטטה"

שמעון הוא האח של המספר, והוא המורד בסיפור. הוא מתואר כמישהו מאוד מעשי, ומחובר למציאות.
שמעון הוא ילד בן 13.5, עם שרירים מאורכים ודקים בידיים וברגלים. השרירים הללו מעוררים מעט את קנאתו של המספר, חיז'ו, כפי שעולה מן הכתוב "שמעון בכלל לא בטטה, הוא ילד בריא עם שרירים מאורכים ודקים ברגליו ובידיו, כבר עכשיו אני רואה אצלו את הוורידים שמתבלטים לו לאורך הזרועות ומחפש את שלי".
שמעון אינו מייחס חשיבות לסמכות של האם ואחיו הבכור, ("הוא לא התרגש כי ידע שהוא לא באמת בטטה, ושאני נראה לידו כמו לולב כפוף") ובניגוד לאדוארד, שמנסה להתעלם מהמציאות, שמעון פיקח ומודע למצבו ביחס אליו – הוא יודע שהם חיים בתחתית של החברה, שנמנעת מהם רווחה חומרית ואושר חומרי בסיסי. לכן הוא מר יותר כלפי האם והאח: "הוא תמיד נראה לי מריר יותר".
שמעון הוא דעתן, ולא מפחד להביע את דעתו בפני אחיו, אימו ואחרים, דבר המנוגד לסודיותה והסתגרותה של אימו. בעיני אחיו, הוא זה שחושף את האור החיצוני שאסור לדעת על קיומו, "בזמן שאמא הלכה לחנות, שמעתי אותו אומר לי, 'עד מתי נחיה ככה?' ואני נבהלתי כאילו דיבר אליי במילים שאסור לדבר בהן, כאילו הראה לי אור שאסור לראות". שמעון אף מורד בכינויים של האם: הוא קורא לאחיו "אדי", וכשאחיו קורא לו "בטטה" הוא לא קורא לו "חיזו" בחזרה.
לשם: "שמעון" בסיפור קיימת הקבלה תנכי"ת, שכן גם בתנ"ך שמעון היה דמות של מורד, שהתנגד לצו יעקב אביו ויצא למסע נקם במשפחתו של שכם בן חמור.
ההתנהגות המשוחררת של שמעון, הריצות שלו, השתטותו עם חבריו למרות מצבם הכלכלי הקשה, מעוררים באח הבכור קנאה: "אני מסתכל עליו דרך החלונות, עוקב אחריו בריצות שלו, בצחוקים שלו עם חברים, ומרגיש איך אני מתכווץ מולו. איך הוא למד לחיות ככה, אני שואל את עצמי".
דמויות > אם המשפחה

אמם של אדוארד ושמעון, המופיעה בסיפור זה ללא שם. הדבר מעורר תימהון, כיוון שאפילו לשכנתה יש שם. ובכל זאת – לאם אין.
האם היא אישה שמנסה לשרוד בתוך מציאות קשה במיוחד ונאבקת על חייה וחיי בניה. היא מוכנה לנקוט בכל האמצעים הדרושים לשמירה על משפחתה אך מעדיפה לבחור באורח חיים של ניתוק והתבודדות מהסביבה והחברה – "אמא שלנו לא מכירה ולא מתעניינת באיש מלבדנו". היא כמעט שלא מקיימת קשר אנושי עם שום אדם מהאנשים בחייה, אפילו בעבודתה (כמנקה בבית חולים). "בעבודה שלה היא לא מדברת עם אף אחד". כל חייה היא תחת אימת המפקחת הבוחנת את טיב עבודתה. היא מנסה להוכיח שהיא חרוצה, ולכן "מנקה יסודי את המרפאה".
האם אינה מסתירה את קשייה וההתמודדות המתמשכת עם חייה בפני ילדיה, הם מודעים היטב למצב, ואפילו מסייעים לה לפני ביקורי המפקחת, כדי שהיא לא תאבד את העבודה שלה: "כשהגיעה (המפקחת) לעשות ביקורת על הניקיון של אמא הייתה מודיעה שבוע ימים לפני, ואז הסכמנו לבוא ולעזור לאמא שלנו".
היא אינה מנחילה לילדיה דבר מלבד שתיקותיה והצורך להילחם על הקיום: " 'אם אין לי עם מי לדבר אני לא צריכה לדבר', אמרה תמיד, וניסתה להסביר לנו שככה צריך להיות גם בבית הספר, 'אתם לא תדברו סתם אל המורים שלכם, רק אם הם שואלים אתכם' ". נוסף לכך, היא אינה מצטיירת כאם רגישה במיוחד, ומשדרת כלפי בניה חזות נוקשה ושרדנית ללא רגש, למעט מקרים נדירים שהיא מפזרת אהבה וחום לילדיה כדי לקרבם אליה.
המפנה בחיי האם ובסיפור בכלל הוא הפיטורין. האם מפוטרת מן העבודה ונקבעת לה קיצבה מהביטוח הלאומי מתוקף היותה מובטלת והנטל עליה כאם חד הורית: "זה השתנה לי ולשמעון ולאמא שלנו. אולי הכול התחיל כשהיא הפסיקה לעבוד. אישה אחת שבאה לבקר אותה כמה פעמים אמרה שהיא מפסיקה לעבודה ושהיא תקבל קיצבה בשבילנו". ההתוודעות לגורלה של האם עם בריחתה לפרדסים היא דרך דבריה של השכנה. זהו רגע השבירה וההתמוטטות של האם. עם כל דאגתה לילדיה והרצון לגונן עליהם, השבירה שלה הייתה גדולה מכדי שתוכל לחשוב על ילדיה ומה שיקרה להם עם ניסיונה לשים קץ לחייה. ילדיה צורחים בפרדס "אמא" מתוך חרדה לגורלה ולגורלם שלהם. ברגע שהיא נגלית לעיניהם, היא אינה יכולה אפילו להעמיד פני חזקה למראית עין: " 'אני לא יכולה יותר', אמרה לי והתחילה להזיל דמעות בלי לבכות".
משמעות השם "חיזו בטטה"

"חיז'ו" היא מילה במרוקאית שמשמעותה גזר, ו"בטטה" היא תפוח אדמה. מכאן ניתן להבין שהמשפחה באה ממוצא מרוקאי. שם הסיפור הוא על כינוי הגנאי שקיבלה האם מאנשים אחרים. " 'חיזו בטטה, מה שלומך? איך הילדים? איך את מרגישה?' היו שואלות אותה האמהות של ילדי הסביבה שלנו". כינוי זה ניתן לה מאחר שהיא הייתה מבקשת מהירקן גזר ותפוח אדמה לשני בניה. יותר ספציפית הייתה מבקשת לאדוארד – חיזו, ולשמעון – בטטה. להם, נשארו הכינויים האלה. הכינויים האלה היו גם נקראים אחד לשני על ידי האם "בטטה שלי תיזהר", אך אין להם משמעות ממשית.
לאדוארד קנתה האם גזר היות שבברית מילתו עיניו היו פקוחות לרווחה ולא הנידו עפעף – לכן הסיקה שהכוח שלו הוא בעיניים.
לשמעון, האם קנתה תפוח אדמה מאחר שכשנולד, היה בריא וגדול – לכן תמיד דאגה להאכיל אותו היטב ובעיקר בהרבה תפוחי אדמה.
כינויי הגנאי האלו, מראים את המציאות הקשה שבה חיה המשפחה, והבדלי המעמדות בינה לבין שאר המשפחות.
המחאה בסיפור על המציאות החברתית

כבר משם הסיפור, ניתן להבחין בקשר הברור בסיפור לתרבות המרוקאית, שכן המילה: "חיז'ו" שמשמעותה גזר, היא במרוקאית. בהמשך ניתן להסיק שהמשפחה היא משפחה מרוקאית ממעמד חברתי וכלכלי נמוך הנאבקת על קיומה בתוך מציאות לא פשוטה. אף על פי כן, מעדיף הדובר אדוארד, לדבר על האחווה, המשפחתיות והאהבה ההדדית שקיימת במשפחה. אדוארד חי באשליה מסוימת שהמציאות טובה "כשאני מסתכל... בזמן שאמא יושבת במרפסת ושמעון מול הטלוויזיה והכל רגוע, אין דבר שאני רוצה לשמר יותר מהרגע הזה ומהבית שלנו" ומדחיק את הקשיים שהוא ומשפחתו חווים.
יחס החברה לאוכלוסייה חלשה, ומשפחתם הנכללת באוכלוסייה, הוא פוגעני. כאמצעי הגנה ליחס החברה כלפי משפחתה בונה האם החד – הורית "חומת מגן", ("סביבנו גרות שבע משפחות שאני מכיר. אחי מכיר קצת יותר. אמא שלנו לא מכירה ולא מתעניינת באיש מלבדנו"), שמנתקת אותה ואת משפחתה מהעולם החיצוני וההתמודדות עם המציאות הקשה.
הסיפור עוסק ברובו בקונפליקט פנימי אשר מנהל חיזו עם עצמו, בהקשר לעמדות ומאפייני התנהגות שהוא לומד מסובביו וקרוביו. למשל, הבחירה בהסתגרות מהעולם אשר הוא קולט מאמו, מול הכמיהה לפריצה החוצה אל העולם אשר הוא קולט מאחיו הצעיר. כילד הבכור בבית שחסרה בו דמות־אב וכנער מתבגר, מתלבט חיזו בין נאמנותו לאמו, מתוך מילוי תפקידו של אביו החסר בבית, לבין הדחף הטבעי להשתחרר מסביבת הבית, המתוארת כבועה מסביבו, ולפרוץ אל חיים שמלווים בתקשורת עם הסביבה. הוא נקרע בין נאמנותו לאם לבין הזדהות עם אחיו כאשר הוא נוכח במריבות הרבות הנוצרות בין השניים.
הבן הצעיר, שמעון, נראה מחובר יותר למציאות מאמו, והוא מביע רצון להיות כמו כולם כשהוא אומר "עוף עם גבינה זה טעים" או שהוא אומר לאחיו אדוארד "מה אתה יודע, סקייטבורד זה אחלה". כאן קיים מתח בין מסורת וחילון: במציאות שכנגד אוכלים עוף עם גבינה, בניגוד לבית המסורתי של האם. כמו כן, האוכלוסייה המבוססת בארץ זוכה ליהנות מן הרווחה החמרית (סקייטבורד), להבדיל מן האוכלוסייה הענייה שנאלצת לחיות רק כדי לשרוד ולהתקיים ממה שיש. אדוארד כועס ומתבייש באחיו על כך שהוא לא מבין את המצב, המצב שאמא לימדה אותם, הם נגזרו לחיות במציאות אפורה שלא ניתן לשנות אותה.
אמו של חיזו מתוארת בסיפור כאישה אשר מנסה לשרוד במציאות הקשה והעגומה ולהצליח לגדל ילדים. היא נעמדת איתנה נגד כל הקשיים ולא מוותרת בקרב מול כל העולם על מנת לקיים את ילדיה ואת ביתה. כל מהלך חייה מתואר כציר חוזר של פעולות: הליכה לעבודה, הליכה לירקן ולקצב, ובעיקר הטיפול בילדיה ובביתה.
בסוף הסיפור האם מאבדת את שפיותה ורצה אל הפרדסים שסביב היישוב. הפרדסים מהווים בריחה מהמציאות המחניקה. יש בכך סוג של בריחה אל חלום. ואכן כשהיא נלקחת משם, נאמר על האם: "התנערה לרגע כאילו התעוררה מאיזה חלום". ההתעוררות שלה היא ההבנה שכל הזמן הזה ניסתה לשמר את המציאות הקיימת ולחיות במעין הונאה עצמית, וכך קורא לזה אדוארד "הכישלון שלנו מול החיים" כשהחובשים הגיעו לטפל באימו וכוחם והידע שלהם הראו לו שמשפחתו שברירית.
מושג ה"בית" כה משמעותי בעיני האחים ("אוהבים את הבית יותר מכל דבר", "אני שמעון ואמא לא יכולים בלעדיו") עד שהוא הופך לפרדוקסלי – האהבה הטבעית של חיזו לבית מסתירה או משכיחה ממנו את צרותיו וקשייו. הסיפור עוסק בעיקרו בקשר החזק שנוצר בין משפחה לביתה. הבית מוצג בסיפור לא רק במובנו החומרי והכלכלי, אלא הבית כעולם של שפה, מנהגים ואורח־חיים, שאינם מתגלמים דווקא בגינוני דת ומסורת נשגבים, אלא בחיי היום־יום הבסיסיים והפשוטים.
פרשנויות ומשמעויות בסיפור

הסיפור עוסק ברובו בקונפליקט פנימי אשר מנהל חיזו עם עצמו, בהקשר לעמדות ומאפייני התנהגות שהוא לומד מסובביו וקרוביו. למשל, הבחירה בהסתגרות מהעולם אשר הוא קולט מאמו, מול הכמיהה לפריצה החוצה אל העולם אשר הוא קולט מאחיו הצעיר. כילד הבכור בבית שחסרה בו דמות־אב וכנער מתבגר, מתלבט חיזו בין נאמנותו לאמו, מתוך מילוי תפקידו של אביו החסר בבית, לבין הדחף הטבעי להשתחרר מסביבת הבית, המתוארת כבועה מסביבו, ולפרוץ אל חיים שמלווים בתקשורת עם הסביבה. הוא נקרע בין נאמנותו לאם לבין הזדהות עם אחיו כאשר הוא נוכח במריבות הרבות הנוצרות בין השניים. אף על פי קשייה, מודגש אחדותה וגיבושה של המשפחה למקשה אחת וחיז'ו חוזר על כך מספר פעמים בסיפור.
אמו של חיזו מתוארת בסיפור כאישה אשר מנסה לשרוד במציאות הקשה והעגומה ולהצליח לגדל ילדים. היא נעמדת איתנה נגד כל הקשיים ולא מוותרת בקרב מול כל העולם על מנת לקיים את ילדיה ואת ביתה. כל מהלך חייה מתואר כציר חוזר של פעולות: הליכה לעבודה, הליכה לירקן ולקצב, ובעיקר הטיפול בילדיה ובביתה.
לקריאה נוספת

סמי ברדוגו, ילדה שחורה, הוצאת בבל, תל אביב, 1999
הערות שוליים

1 2 3 4  שלמה הרציג, אמא, בית, זהות ושאר ירקות: עיון בסיפורו של סמי ברדוגו "חיזו בטטה", באתר משרד החינוך
1 2 3 4 5 6 7 8 9  בלפור חקק, 'חיזו בטטה' כמשל לזעקה החברתית, באתר מעמקים, ‏שבט תשס"ח
↑  שלמה הרציג, אמא, בית, זהות ושאר ירקות, באתר מפמ"ר ספרות
↑  שושנה ויג, התבוסה של ישראל השנייה, באתר מכללת הרצוג-דעת
↑  בלפור חקק, 'חיזו בטטה' כמשל לזעקה החברתית, באתר מכללת הרצוג-דעת
↑  מזל קאופמן, האור הכהה שמתחת למיטה, באתר מפמ"ר ספרות
יצחק עטייה

| --- | --- |
 לידה:  1755 ה'תקט"ו חלב, איילט חלב, האימפריה העות'מאנית 
 פטירה:  1830 (בגיל 75 בערך) ה'תק"ץ ליבורנו, הדוכסות הגדולה של טוסקנה 
 תקופת הפעילות:  ?–1830 
 
רבי יצחק עטיה (סביב ה'תקט"ו, 1755 - ה'תק"ץ, 1830) היה פוסק הלכה, פרשן תלמודי ומקראי, דיין וראש ישיבה בחלב שבסוריה בשלהי המאה השמונה עשרה ובתחילת המאה התשע עשרה. מחבר ספרים רבים.
קורות חייו

נולד בחלב לאביו רבי ישעיה, למד אצל חכמי העיר, בין השאר אצל רבי יהודה קצין. התחתן עם לאה בת מנחם שבתי, ונולדו להם שלוש בנות. שתיים מהבנות מתו בחיי אימן, שנפטרה ממחלה קשה בגיל צעיר. הבת השלישית שנותרה נפטרה לאחר אימה כעבוד זמן קצר. לאחר פטירת אשתו, התחתן עם סבתיה בתו של חכם אברהם סתהון, ונולדו להם כמה בנים ובנות. רבי יצחק חלה במגפה של שנות תקנ"א ותקנ"ב, ובמשך ששה חודשים היה מרותק למיטתו, ובאותה המגפה שיכל אחד מבניו. בתקפ"ב שיכל את בנו משה שמת מרעידת אדמה.
רבי יצחק התיידד עם החיד"א והחליף עמו שאלות ותשובות בהלכה. וכן התיידד עם הרב אליהו קצין.
קורות חייו > פטירתו

נפטר בשנת תק"ץ (1830), כפי הנראה בעיר ליבורנו.